बाहुबली के फ़ैन्स ने किया बॉलीवुड को ट्रोल

इमेज स्रोत, SPICE PR

बाहुबली-2 के भव्य सेट और ड्रामा से भरपूर युद्ध के दृश्यों की चर्चा पूरे भारत में हो रही है.

पत्रकार सुधा जी तिलक का कहना है कि बाहुबली-2 को, युद्ध के दृश्यों के लिए बेहद लोकप्रिय अमरीकी टीवी शो गेम्स ऑफ़ थ्रोन्स का जवाब माना जा रहा है वहीं बाहुबली की सफलता से उत्साहित दक्षिण भारतीय फ़िल्मों के फ़ैन्स बॉलीवुड को ट्रोल कर रहे हैं.

28 अप्रैल को रिलीज़ हुई निर्देशक एस एस राजामौली की फ़िल्म बाहुबली2- द कन्क्लूज़न ने बॉक्स ऑफिस पर धमाल मचा रखा है.

भारतीय फ़िल्म डिस्ट्रीब्यूटरों का दावा है कि अब तक फ़िल्म ने पांच अरब रुपए कमा लिए हैं और बाहुबली भारत की सबसे सफल फ़िल्म बनने की राह पर है.

शाही अंदाज़, हाथी, शूरवीर हीरो और खूबसूरत हीरोइनों से सजी फ़िल्म ने अगर सबसे बड़ी बाज़ी मारी है तो वो है स्पेशल इफ़ेक्ट्स में.

तेलुगु के अलावा कई भाषाओं में रिलीज़ हुई बाहुबली 2 के स्पेशल इफ़ेक्ट्स ने भारतीय फ़िल्मों के लिए एक नया मानदंड तय कर दिया है.

इमेज स्रोत, BAHUBALI MOVIE

उत्तर-दक्षिण का फर्क

वैसे तो दक्षिण भारत और उत्तर भारत के बीच का फ़र्क फ़िल्मों में भी महसूस किया जाता है.

दक्षिण भारत की फ़िल्मों को बॉलीवुड की फ़िल्मों जितना महत्व उत्तर भारत में नहीं मिलता, हालांकि भाषा इसकी बहुत बड़ी वजह है.

इमेज स्रोत, Twitter

लेकिन दक्षिण भारत में बनी इस फ़िल्म की सफलता से ख़ुश बाहुबली के फ़ैन्स ने बॉलीवुड का जमकर मज़ाक बनाया.

राहुल राज ट्विटर पर कहते हैं कि बाहुबली ने भारतीय सिनेमा में व्यापार, तकनीक और ग्लैमर को मसाला बॉलीवुड से भी आगे पहुंचा दिया है.

इमेज स्रोत, Twitter

मैक थिम्मैया ने लिखा है कि बॉलीवुड में मूर्ख लोग हिंदूवाद को नीचे दिखाकर करोड़ों कमाते हैं वहीं बाहुबली ने समृ्द्ध हिंदूवादी साम्राज्य को दिखा कर दिल जीत लिए हैं.

बाहुबली -2 को महिलाओं के प्रति नफ़रत, जातिवादी, हिंसक या फिर हिंदूवादी बताने वाले आलोचकों को भी ट्विटर पर ट्रोल किया जा रहा है.

इमेज स्रोत, Twitter

तेलंगाना और आंध्र प्रदेश में फ़ैन्स ने सिनेमा हॉल्स के बाहर अभिनेताओं के विशाल कट-आउट लगाए हैं.

बाहुबली की दीवानगी कुछ ऐसी है कि कई सिनेमा हॉल बाहुबली के विशाल कट-आउट से पटे हैं और जिम भी बाहुबली जैसे ऐब्स बनाने के ऑफर दे रहे हैं.

इमेज स्रोत, Social media

कई सिनेमा हॉल में महिलाएं बाहुबली के हीरो और हीरोइन की तस्वीरें प्रिंट की हुई साड़ियां पहने देखी गई हैं.